정조 5년
辛丑十一月二十日辰時。上御誠正閣。大臣備局堂上。引見入侍時。領議政徐命善。行知中樞府事具善復。禮曹判書鄭尙淳。漢城判尹鄭好仁。工曹判書徐有慶。兵曹判書李性源。刑曹判書李命植。戶曹判書鄭民始。同知中樞府事徐有寧。行副司直李柱國。行訓鍊都正李敬懋。漢城右尹鄭一祥。戶曹參判蔡弘履。大司諫林蓍喆。掌令具修溫。應敎朴天行。右承旨趙時偉。假注書李魯春。事變假注書李敏采。編修官張顯慶。記事官金鳳顯。以次進伏訖。命善進前曰。日氣陰寒。聖體。若何。上曰。一樣矣。王大妃殿氣候。若何。上曰。一樣矣。惠慶宮氣候。若何。上曰。一樣矣。上命下直守令進前。淳昌郡守金斗恒進伏。上曰。故相之孫乎。斗恒曰。然矣。上曰。爾年今幾何。而筮仕在何年。斗恒曰。二十一始仕。而臣年今爲三十五矣。上曰。爾嘗有善治之名。七事不須問。爾其下去。着意爲之也。宣諭聽于政院。高靈縣監金重祚進伏。上曰。是誰之族也。重祚曰。故相臣。金宇杭六寸孫也。上曰。與高山前察訪金樂熙爲幾寸親乎。重祚曰。七寸親矣。上曰。爾之治高靈。毋如樂熙之爲高山也。七事講于政院。命退出。上曰。揮項廛事。予以一時所見。有所云云。而渠輩果有不肯之意云矣。命善曰。其所不肯。亦有曲折。若令納稅於本廛。許賣於軍卒。則不無四賓作主之慮。故其所不願者。蓋以此也。上曰。軍卒其有樂意乎。命善曰。擧皆欣悅矣。上曰。所謂收稅。若有偏重之歎。則此旣難矣。而其在本廛。果有厭苦之意。則亦云奈何。卿其從長處之。可也。命善曰。法司。旣不用亂廛之法。則錦緞之不買於本廛。潛貿於松灣諸商及譯官輩者。誠無可禁之道。此又本廛之失利矣。上曰。私貿之弊卽是亂廛。雖欲嚴禁。而至於松商灣商處之潛買於中路。射利於私逕者。其何以禁之乎。尙淳曰。粵在先朝。亦有揮項廛設禁之事。似在丁丑辛巳年間矣。上曰。其所設禁。果以亂廛爲之乎。取考謄錄登奏。可也。上曰。㡌子廛事。何以爲之乎。命善曰。業已行關於灣府。而渠輩之善爲貿來。未可必矣。大抵今番處分。望表之恩念。罔不感頌格外之隆惠。擧皆蹈忭始也。失業之民。實有解懸之樂。向也難支之弊。庶遂居肆之業。其爲惠誠大矣。上曰。戶判其已給等乎。民始曰。果已出給矣。上曰。戶判以此等事。頗取怨矣。命善曰。有司之臣。則不得不任怨守之。而聖上特軫懋惠之方。儘是張弛之道矣。古人亦有任謗而固守者。如金焴權以鎭是也。命善曰。此全羅監司狀啓也。作隊船便否。論理狀聞。而今以雜費磨鍊。不復加減。宮營所納。勿委監色爲言。作隊之法。雖甚便好。弊亦多端。不可不孰講而處之矣。上曰。作隊事。不可遽許而旋罷。且營門所納。渠輩自願擔當。雖有無面更不侵徵於本邑云。許多浮費。固非船漢所可全當者。實是行不得之事也。軍門移納。摠數爲幾何。民始曰。洪忠道則爲四千石。全羅道則爲七千石。而色吏領納一番。無面幾至千數。船漢則諉之色吏。色吏則徵之邑民。誠爲痼弊。而必有大變通然後。可以矯捄矣。上曰。更徵於民間。固可矜憐。而一邑之所不可堪者。數少船漢。亦何以擔當乎。宮納則今幾無弊。而營納一款爲第一弊端。何以則爲好耶。移劃之法。其果始於何時。而是亦邑邑移劃乎。民始曰。自均廳給代後。保米數縮。始出移劃之法。而例自本道監營。分劃各邑矣。上曰。無論作隊與不作隊。京船則勿爲添載。以元漕船中添載。似好矣。民始曰。元漕船。則比諸京江船。船價甚少。難以添載矣。上曰。移劃事。旣知其爲弊不少。則固當有講究矯革之道矣。諸將臣。各陳所見。可矣。平倉米萬石。曾自惠廳劃給。而今則惠廳。亦不足。雖欲劃給於他處。何可得乎。民始曰。船人輩。皆願納於別營。而不願納於營門。別營之納。自是厭避。而其願猶如此。則營門之納。大有弊故耳。敬懋曰。自惠廳捧留。以爲軍兵。支料無妨。而終不如自軍門給料之爲便。若使惠廳給料。則於軍兵。其弊亦不少矣。上曰。此亦有剩米乎。大將郞廳。應用幾何。善復曰。有八十石米矣。上曰。此與保米同。而爲百一之剩。此則朝家之所知也。亦皆有浮費條敗船條。而縮米則使船人監色擔當乎。大抵法不可屢改而弊。不可隨革也。法屢改而弊愈甚。今年乍行此法。而安知不明年。旋廢此法乎。是必先革誅求之習。痛如嚴繩之法。湖南守宰。如或有如前犯科者。絶勿容貸。懲一勵百。弊在外邑。則外邑之臣有罪。弊在京司。則京司之官有罪。夫然後。可以革南民加斂之弊。無船漢橫徵之患矣。前完伯。亦陳所見也。有隣曰。完伯似未及思之矣。湖西湖南之作隊。似不可異同矣。上曰。完伯之欲創漕船者。其意未可知也。湖南松木。一年可能長得十尺。而爲連抱之材耶。不諒事勢。不諒便否。無所定見。只隨朝家之處分而從違之。昔何所見而旣請漕船。今何所見而又請作隊也。且十三邑。旣以漕船運來。則十三邑稅穀。又將何以載之。若以漕船爲定制。則京江將無一隻船矣。此狀啓覆奏之時。予意本欲置之。誠以弊源難去而新法難創也。苟或船漢輩無狀。而復有前日之謬習。則雖一日之內。百人置法。是渠輩之罪也。朝家何負於渠哉。是必如故監司洪樂仁狀本三條弊端。各陳對症之術。然後庶可爲論理之本意。而不失上聞之體段矣。始以漕船爲請。今乃以作隊爲請者。果何意也。以此以彼。置之宜矣。命善曰。前因八江宣諭御史徐龍輔。別單作隊船便否。令道臣。論理狀聞事。覆奏分付矣。卽見全羅監司朴祐源狀啓。則以爲作隊船利害便否。面議守宰。採取民情。則皆言莫重稅穀。每緣覓船之苟艱。以致上納之愆期。不可不及今變通。以爲矯捄之方。若使京船。革去前日之謬例。一遵本道之恒規。雜費磨鍊。不復加減。宮營所納。勿委監色。完固船隻。勤實沙格。前期下來。及時上納。則其雖復設。民亦稱便云。今自湖西。已爲狀請作隊。則兩道賦稅。一隊輸運。其勢末由。本道則海路絶遠。湖西則程道不遠。船隻先爲下送於本道。次及於近道。則遠近先後。自當有序。令廟堂。稟旨。分付。節目待回下。更爲往復京廳。講定擧行爲請矣。作隊之議。今旣歸一。轉運之便。庶可無憂。道臣雖以湖西之竝擧。爲此分力之過慮。而聞該廳。欲作井間法。視其厚薄。平均輪回。量其遠近。酌定期限云。如是作式。毋令違越。則兩道八十船。豈有互相掣礙之理乎。凡諸擧行節目。該堂往復道臣。務盡詳備。務盡便當。俾無京外生弊之患事。分付惠廳。何如。上曰。狀啓置之。道伯爲先從重推考。可也。出擧條命善曰。頃因別兼春秋林錫喆所懷。扶安邊山政府折受。打量後。起墾處。摘奸。論理狀聞之意。覆奏分付矣。歸見全羅監司朴祐源狀啓。則以爲政府屬元田畓二百四十九結八十三負九束。加耕田畓六十四結八十三負。人家二百七十戶矣。今此量外加耕。陳廢植松。固是不可已之事。而原田與加耕。畦壟相接。彼比較互。若使存其量付。陳其量外。則實有兩相防礙之患。竝令陳廢。然後可責禁養。而當此災年。若令陳棄其田。則居民無他生理。邊山閒曠之地。比諸加耕。不啻百倍。不計遠近高低。廣加栽植。着意禁養。而如或不善擧行。則該鎭將。繩以重律。已耕者外。不許更墾。如有犯禁者。照法嚴勘事。令廟堂。稟旨分付爲請矣。今此量外。加耕之地。旣無山腰上下之別。則劃定經界。初無可論。陳廢良田。亦甚可惜。許令居民。依前耕食。竝與元結一體納稅。此後不遵朝禁冒犯起墾之民。則各別嚴繩俾無侵廣之弊事。申明知委。其他間曠可合養松處。則使附近邊將。分管掌內。着實董飭。裁植禁養。毋令如前童濯。以爲次第鬱密之地。考其勤慢。嚴加黜陟之意。分付道帥臣處。何如。上曰。依爲之。出擧條上曰。摠戎廳還穀。其可畢捧乎。三百石給代出處。何以爲之。摠戎使陳達。可也。命善曰。此則當自營門區處矣。柱國曰。北漢爲中營。若以支放之難繼。減削軍額。則事係戎政。恐有疎虞之歎矣。上曰。何以爲中營。柱國曰。水原南陽。爲前左右營坡州長湍爲後左石營。故北漢爲中營。而置牙兵五哨。別把軍二百名。守堞軍官二百名。敎鍊官九人。顧此年久軍額。今難猝革矣。平倉還穀。其數不多。合爲一萬二千餘石。而不足耗條。爲二百餘石矣。上曰。何謂也。留庫爲此數乎。原摠爲此數乎。柱國曰。原摠爲一萬二千石零。而分給爲六千石矣。上曰。除六百石耗。又除貸下條雜頉條。則宗留庫。當爲八千石零矣。柱國曰。原摠則爲一萬二千石而除雜頉。則果爲八千石矣。八千石內。分給爲四千石。而一千七百石。爲移轉。三百石給員役。故戶還則不過爲二千石矣。上曰。木營稍富饒。而近甚凋殘矣。善復曰。不但還穀。古則又有水原耗米。故稱爲富饒矣。上曰。此則有難復舊也。命善曰。保人多至五十名故。爲弊不少矣。柱國曰。北漢軍制變通然後。可革此弊。而此則有難輕議。至於耗條二百餘石不足之數。則臣謹當從中節省。從便區處矣。上曰。待出擧條擧行。可也。上曰。未捧爲幾何。而北漢平倉。俱有未捧乎。柱國曰。平倉。猶勝於北漢矣。上曰。管城將。不得其人而然耶。不可不一番反庫而査出矣。今番畢捧。狀啓後。當反庫矣。反作亦必有之。而此則自朝家。不須問也。難捧者幾何。而是何如人也。命善曰。皆懸保濫受之無賴輩也。柱國曰。最是兩班戶名爲難矣。上曰。貧殘無依者。誠可哀也。豈可稱以兩班。而不納國穀乎。此不可無一番査整之道。若於考出文書時。兩班奴名。有未捧者。則不但拒納者有罪。卿亦難免其責。各別申飭督捧。可也。上曰。西儒事極痛駭矣。大臣知之乎。同成均亦知之乎。命注書取成均館草記以入。敏采持入。命善曰。此乃亂民也。處分誠至當矣。命植曰。臣等俄見草記而知之矣。首唱。則嚴施重勘。其餘則許赴通讀。恩威竝行。臣實欽仰聖意矣。上命承旨讀草記批答。上曰。渠輩何敢以尹冕東疏語。爲引義之端乎。齋生猶無足怪也。方外生。亦何可引嫌而不赴通讀乎。頃日。大司成登筵時。以士習不當如是。國家使渠輩。從遊館學者。實出於咸囿之意。須以彼輕此重之義。使之曉諭矣。不料如是其頑濫而難化也。大司成。亦巽軟矣。此亦國綱所係也。此其可容貸乎。曾見國朝故事。列聖朝。亦有如此事。北儒輩。陳疏有所云云。而其時疏下諸人。竝刑配遐土。無知人類。固不足責。而或慮有如此之弊故。咸鏡道臣處。亦下諭矣。命善曰。如是處分。然後庶可懲後矣。性源進前。上曰。尹冕東疏中稟處事。待後日次對。陳達宜矣。性源曰。嶺南領運差員。道伯狀啓中。雖有邊將換差之請。而邊將旣無其窠。三鎭將。就久勤中擇差。似好矣。上曰。卿能擇差否。至若禁軍輩。則決難差送矣。性源曰。臣意則以守令定差員。往來不過費三箇月矣。以此爲之。似好矣。上曰。監司雖以守令曠官爲難。若或三月曠官。則亦非大段難便之事矣。刑判旣經嶺伯。宜陳所見也。命植曰。往來則可費三月。而看檢捧上。裝載乘船。亦動費累月矣。大抵都差使員。其能善爲。則雖無領運差員。亦無妨矣。性源曰。邊將輩人微地賤。全未見重故一入他境。船人輩。添載和水之弊不一而足。設使都差使員。着實申飭於裝發之時。纔離本道。無以管速矣。漕運事重矣。臣意則邊將守令間。合有變通之道矣。上曰。是將何以變通乎。嶺運有龜山赤梁薺浦三處。而此輩與下吏等也。不得威束於其間。且渠輩以數三十年久勤。僅得邊將。一因漕運事獲罪。則前程無可觀矣。有何顧戀而必欲竭力爲之乎。至若訓院出身。姑毋論五衛將巡將之屬。皆是疲劣之類。其何能嚴束乎。雖以守令言之。機張熊川等邑之差遣者。皆難免中下考人也。五月纔經運納。六月旋居下等。則兵判。其果以善運漕。卽爲收用乎。疲然不勝任云者。已言於賈誼疏中。人才固不可貌取。而疲然者誠重難矣。然三漕倉旣有弊。則又將以何法矯之乎。無寧就其中。擇差能稱職者。還付京職。以爲激勸之道則好矣。性源曰。慶尙道三漕倉領運差員龜山赤梁薺浦三邊將。以他邊將換差事。大臣覆奏蒙允矣。三甲江界宣薦邊將窠外。無他相當處。何以爲之乎。上曰。大臣之意。何如。命善曰。嶺伯則以守令之曠官。難於移定。兵判則以邊將之無窠。難於換差。勢將以三鎭。依前仍領。就久勤中。各別擇送。考其勤慢。從以勸懲。似好矣。上曰。依爲之。出擧條性源曰。奉常寺祭享時。軍價自本曹都案廳上下。而自臣曹。欲移送太常。亦有難便之端矣。上曰。提調之意。何如。有隣曰。此固難便。而軍稧貢人。亦皆不願云矣。性源曰。日前本曹郞廳李虁。以祭享。軍移送太常事。仰達。有與本寺提調。相議稟處之命矣。臣取考恒式別例兩別單。則一年祭享應行及別設時所上下軍價。最高摠爲二千六百兩。臣曹。欲以此數。移送太常。而終未歸一。臣意則郞廳所奏。專出於濫數欠精之慮。而雖送本寺。設貢責立則一也。其濫與不濫。精與不精。惟在申飭之如何。姑爲仍舊貫。使衛將所。另加察飭。如有不精濫報之弊。當該衛將科罪。貢人移法司重繩。則似有效矣。上曰。依爲之。出擧條上曰。頃日筵中。以牛黃契事。使本院往復該曹。從長稟處矣。此則自內局草記。可也。民始曰。鴨島契長木契事。雖承下敎。而此有委折。鴨島草薍刈取之地。臨水阧絶。曾於壬午癸未甲申年間。三被水災。故三次加給。摠爲六百石矣。此不可引以爲例。恐不必依此數上下矣。長木契事。亦有難施之端矣。上曰。兩件事。皆不可許施耶。然則不必出擧條。置之。可也。民始曰。司僕寺法鞍所入之費。自臣曹上下。而付之本寺。從便貿用。事甚便好矣。上曰。今年上下之數爲幾何。民始曰。四千兩矣。上曰。容入物種。果爲幾何。而冗費之數。若是夥然乎。民始曰。廛人貿易。有水牛皮外。魚皮白魚皮猠皮四種。而其他所入。亦甚多矣。上曰。法鞍。旣非常用之物。一次修改。可支三四年。何其造改之頻繁。而容入之太多耶。此後則專尙朴厚之制。務爲經久之道。亦宜隨弊隨補。不必每每新造。此雖小事。宜有定例。須以幾年幾次改造事。定式成節目。可也。命善曰。本寺造納。旣是四百年所無之事。則不可自今創始。凡所容入。旣自戶曹上下矣。貿納一款。亦自戶曹擧行。似好矣。上曰。廛人之弊。亶在受價於戶曹。而進排於本寺。今欲矯弊。而更自戶曹貿納。則事若更張。弊實依舊。惡在其矯革之意乎。民始曰。上敎誠然矣。若自戶曹貿納。則侵漁之端。其逕不一。廛人受弊。猶復如前矣。且自戶曹貿納。亦無前例矣。命善曰。法鞍造備。事面不輕。自戶曹。進排於本寺。事甚得當矣。上曰。本寺與戶曹。其無前例。則等也。第於本寺。則有傍照之例。珠絡。卜定於濟州。象毛責貿於巨達。凡此數種。皆自本寺擧行。此足爲例。都提調之言。未知其合宜矣。命善曰。上敎雖如此。臣意則奉行實難。臣寧被譴何。不可創始無前之例。更令他提調擧行好矣。上曰。綿紬絲枲之用於御衣者。自尙方擔當。甲胄筒箇之係於御用者。自武庫造獻。此旣二司已行之規。豈非本寺可倣之例乎。若自戶曹貿納。則堂上郎官。旣不可躬自交易。計士書吏。亦不可自相貿買。苟如都提調之言。而使戶曹。自買物種於廛人。則不但貽弊不些。是亦有損國體矣。命善曰。自本寺貿易。均是損體矣。上曰。頃日筵中都提調。以爲自本寺貿用。亦無所妨云矣。今何堅執之至此也。至以去就爲言者。誠過矣。然今日筵中。有此吁咈之論。亦云好矣。筵退後。參量草記。可也。命善曰。臣謹當依下敎。磨鍊稟處矣。命次對先退。諸臣以次退出之際。蓍喆。起伏進前。時偉曰。次對退出之際。臺臣進前。有違格例。揆以專體。誠甚未安。大司諫林蓍喆。推考。何如。上曰。依爲之。出擧條上命有隣進前。上曰。卿之所管謄錄冊子。何以爲之。有隣曰。見方逐條裒輯。次第編錄矣。上曰。貢市條。各以年條分類。而草記及批答外。取考本司處決文蹟。各立條件好矣。有隣曰。以都弊瘼爲綱領。就其年條中。分類編次。似好矣。上曰。亦令金魯鎭。取考丙申後御史別單回啓稟處者。逐條編次。而凡以使爲名者。皆編入。可也。命退。諸臣以次退出。